**Dohányzásmentes Világnap – 2017. május 31.**

Minden év május 31-én a WHO és partnerei a Dohányzásmentes Világnap (WNTD) segítségével kívánják felhívni a figyelmet a dohányzás okozta egészségügyi kockázatokra, valamint a dohánytermékek fogyasztásának visszaszorítását elősegítő beavatkozások szorgalmazására.

A 2017. évi Dohányzásmentes Világnap témaköre: „Dohányipar- fenyegetés a fenntartható fejlődésre”.

**A kampányról**

A kampány célja bemutatni azokat a dohányipar részéről felmerülő fenyegetéseket, amelyek minden egyes ország fenntartható fejlődését érintik, beleértve az állampolgárok egészségi állapotbeli és gazdasági jól-létét, illetve olyan intézkedéseket javasolni, amelyeket a kormányok és a közvélemény tehetnek meg az egészség fejlesztése érdekében a globális dohányválság leküzdésével.

**A 2017. évi Dohányzásmentes Világnapi kampány céljai**

• Ki kell emelni a dohánytermékek használata, a dohányzásellenőrzés és a fenntartható fejlődés közötti összefüggéseket.

• Ösztönözni kell a tagállamokat, hogy vegyék bele a dohányzás-ellenőrzést a „2030 - Fenntartható Fejlődés Keretrendszere” kapcsán kialakított nemzeti szintű reagálásaikba.

• Támogatni kell a tagállamokat és a civil társadalmat a dohányiparnak a politikai folyamatokba való beavatkozása elleni fellépésben, amely erőteljesebb nemzeti szintű, dohányzás ellenőrzési akciókhoz, tevékenységekhez vezet.

• Bátorítani kell a szélesebb értelemben vett közvélemény és egyéb partnerek részvételét a nemzeti, regionális és globális fejlesztésre irányuló erőfeszítések és fejlesztési stratégiák, tervek kidolgozásában és végrehajtásában, valamint azoknak a céloknak az elérésében, amelyek a dohányzás visszaszorítására irányulnak.

• Be kell mutatni az egyének számára is, hogyan tudnának hozzájárulni egy fenntartható, dohányzásmentes világ megteremtéséhez, akár azáltal, hogy elkötelezik magukat, hogy soha nem használnak dohányterméket, vagy akár azáltal, hogy abbahagyják ezt a szokást.

**A dohányzásellenőrzés támogatja az egészséget és a fejlődést**

Az Egészségügyi Világszervezet (WHO) arra hívja fel az egyes országok figyelmét, hogy a „2030- Fenntartható Fejlődés Keretrendszere” kapcsán kialakított válaszaik részeként prioritásként kezeljék és elősegítsék a dohányzás-ellenőrzési erőfeszítéseket.

Valamennyi ország előnyökhöz jut a dohányzás terjedésének sikeres ellenőrzésében, mindenekelőtt azáltal, hogy megvédi állampolgárait a dohányzás káros hatásaitól, valamint csökkenti a nemzetgazdaságot sújtó terheket.

A Fenntartható Fejlődés Keretrendszerének, valamint 17 globális célkitűzésének feladata annak biztosítása, hogy "senki sem maradjon le".

A dohányzás-ellenőrzés feladatát a Fenntartható Fejlődés Keretrendszere is magában foglalja, mivel ez az egyik leghatékonyabb segítő eszköz a Keretrendszer 3.4. célkitűzésének elérésében, amelynek értelmében 2030-ra egyharmadával kellene csökkenteni a nem fertőző megbetegedések okozta korai halálozást, beleértve a szív- és érrendszeri megbetegedéseket, a daganatos megbetegedéseket és a krónikus obstruktív tüdőbetegséget (COPD). További fontos célkitűzés a WHO FCTC keretegyezménye végrehajtásának megerősítése valamennyi tagországban, amely a kormányok által nemzeti szinten kialakított fenntartható fejlesztési válaszreakciókkal teljesül.

**A dohányzás-ellenőrzés egyéb globális célok elérésében is segítő eszköz**

Az életek megmentésén és az egészségbeli egyenlőtlenségek csökkentésén túlmenően, a teljes körű dohányzás-ellenőrzés a dohánytermesztés, a feldolgozóipar, a kereskedelem és a fogyasztás kedvezőtlen környezeti hatásával is foglalkozik.

A dohányzás-ellenőrzés megfékezheti a szegénység terjedését, hozzájárulhat az éhínség megszüntetéséhez, a fenntartható mezőgazdaság, valamint a gazdasági növekedés előmozdításához, valamint az éghajlatváltozás elleni küzdelemhez. A dohánytermékekre kivetett adók emelése az egészségügyi ellátórendszer lefedettségének javítása és a kormány egyéb fejlesztési programjainak finanszírozására is felhasználható.

Nem csak a nemzeti kormányok tehetnek dohányzás-ellenőrzési erőfeszítéseket: az emberek egyéni szinten is hozzájárulhatnak egy fenntartható, dohányzásmentes világ megteremtéséhez. Elkötelezhetik magukat arra, hogy soha ne használjanak dohánytermékeket. Azok pedig, akik már fogyasztanak dohánytermékeket, abbahagyhatják ezt a káros szokást, vagy segítséget vehetnek igénybe ezzel kapcsolatosan, annak érdekében, hogy megvédjék saját egészségüket és a környezeti dohányfüstnek kitett embereket egyaránt, beleértve a gyermekeket, a családtagokat és a barátokat egyaránt. A nem dohánytermékekre elköltött pénz más lényeges célokra is felhasználható, beleértve az egészséges élelmiszerek fogyasztását, az egészségügyi ellátást és az oktatást is.

**Tények a dohányzásról, a dohányzás-ellenőrzésről és a fejlesztési célokról**

• Évente több, mint 7 millió haláleset tudható be a dohányzásnak, amely fokozott fellépés nélkül 2030-ra várhatóan több, mint 8 millióra fog emelkedni éves szinten. A dohányzás mindenki számára fenyegetést jelent: nemtől, életkortól, faji hovatartozástól, kulturális vagy oktatási háttértől függetlenül. Szenvedéshez, betegséghez és halálhoz vezet, hozzájárul a családok és a nemzetgazdaságok elszegényedéséhez.

• A dohányzás a nemzeti gazdaságokat óriási mértékben terheli meg a megnövekedett egészségügyi kiadások és a csökkenő termelékenység következtében. Növeli az egészségbeli egyenlőtlenségeket, súlyosbítja a szegénységet, mivel a legszegényebb rétegek így kevesebbet költenek az olyan lényeges dolgokra, mint az élelmiszerfogyasztás, az oktatás és az egészségügy. A dohányzás okozta korai halálozás mintegy 80%-a alacsony vagy közepes jövedelmi fejlettségű országokban fordul elő, amelyeknek ezért egyre nagyobb kihívásokkal kell szembenézniük a fejlesztési céljaik elérése érdekében.

• A dohánytermesztés nagy mennyiségű peszticidet és műtrágyát igényel, amelyek mérgezőek és szennyezhetik a vízellátást. A dohánytermesztés minden évben 4,3 millió hektár földet kíván, amely globális szinten 2-4% erdőirtáshoz vezet. A dohányipar több mint 2 millió tonna szilárd hulladékot hoz létre.

• A WHO FCTC Keretegyezménye vezeti a dohányzás elleni globális küzdelmet. A WHO FCTC 180 tagországgal kötött nemzetközi szerződés (179 tagország és az Európai Unió). Napjainkban a világ országainak több mint fele (a népesség közel 40% -át, azaz 2,8 milliárd embert érintve) legalább egy beavatkozást végrehajtott a WHO FCTC legköltséghatékonyabb intézkedései közül, a lehető legmagasabb szinten. Egyre több ország hoz intézkedéseket, annak érdekében, hogy megakadályozza a dohányipar beavatkozását a kormányzati dohányzás-ellenőrzési politikába.

• A cigarettára világszerte kivetett adók 1 dollárral történő emelése 190 milliárd dollár plusz bevételt jelentene, amit fejlesztésekre lehetne fordítani. A magas dohánytermékadók hozzájárulnak a kormányok bevételének növeléséhez, csökkentik a dohánykeresletet, és jelentős bevételi forrást kínálnak a fejlesztési tevékenységek finanszírozására.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_